ທີມບານບ້ວງ Golden State Warriors ຄວ້າເອົາ ແຊ້ມ ຂອງ NBA ມາຄອງ
ໄຊຊະນະໃນຄັ້ງນີ້ ຂອງ ທີມບານບ້ວງ Golden State Warriors ແມ່ນເປັນຄັ້ງ​ທຳ​ອິດ ນັບ​ຕັ້ງ​ແຕ່​ປີ 1975 ​ເປັນ​ຕົ້ນມາ.
ທີມ Golden State Warriors ຈາກເມືອງ Oakland ເອົາ ຊະນະເຈົ້າພາບ ທີມ Cavaliers ຂອງເມືອງ Cleveland ດ້ວຍ ຄະແນນ 105 ຕໍ່ 97 ໃນການແຂ່ງຂັນວັນອັງຄານວານນີ້ ເພື່ອ ຄວ້າເອົາແຊ້ມສະມາຄົມກິລາບານບ້ວງ ແຫ່ງຊາດສະຫະລັດ ຫຼື NBA ປະຈຳປີ 2014-2015 ມາຄອງ ທ້າວ Stephen Curry  ນັກກິລາບານບ້ວງດີເດັ່ນສຸດ ປະຈຳ ລະດູການແຂ່ງຂັນຕາມປົກກະຕິຂອງ NBA ແລະ ທ້າວ Andre Iguodala ຈາກທີມ Warriors ເຮັດໄດ້ຜູ້ລະ 25 ຄະແນນ ເພື່ອ ຊ່ອຍໃຫ້ທີມດັ່ງ ກ່າວ ຊະນະ 4 ຕໍ່ 2 ເກມ ຂອງການແຂ່ງຂັນທັງ ໝົດ 7 ເກມ ໃນ ການຄວ້າເອົາ ແຊ້ມບານບ້ວງມາຄອງ ເປັນຄັ້ງ ທຳອິດ ນັບຕັ້ງແຕ່ປີ 1975 ເປັນຕົ້ນມາ ທ້າວ Iguodala ຜູ້ທີ່ໄດ້ເປັນໂຕສຳລອງມາຕະ ຫລອດລະດູການແຂ່ງຂັນຈົນມາຮອດເກມທີ 4 ຈຶ່ງໄດ້ລົງຫຼິ້ນເວລາທີມ Golden State ຍັງເປັນຮອງ 2 ຕໍ່ 1 ເກມ ແລະ ໄດ້ຖືກລະບຸຊື່ ໃຫ້ເປັນນັກກິລາດີເດັ່ນສຸດ ຫຼື MVP ໃນ ການແຂ່ງຂັນຊິງແຊ້ມ ສ່ວນນັກກິລາບານບ້ວງທີ່ໂດ່ງດັງ ທ້າວ LeBron James ໄດ້ນຳໜ້າ ໝູ່ ໃນການເຮັດ ຄະແນນຂອງທີມ Cavaliers ໂດຍໄດ້ທັງໝົດ 32 ຄະແນນ ພ້ອມທັງສາມາດຍາດເອົາ ບານທີ່ຟົ້ງອອກມາຄືນໄດ້ 18 ຄັ້ງແລະຊ່ອຍສົ່ງບານໃຫ້ເຮັດຄະແນນໄດ້ 9 ເທື່ອຊຶ່ງເປັນ ການຫຼິ້ນທີ່ດີເດັ່ນອີກເທື່ອນຶ່ງ ໃນລະຫວ່າງການແຂ່ງຂັນຊິງແຊ້ມນີ້ ແຕ່ທ້າວ James ລົງຫຼິ້ນໂດຍປາດສະຈາກເພື່ອນນັກກິລາໂດ່ງດັງອີກຄົນນຶ່ງຄື ທ້າວ Kevin Love ຜູ້ທີ່ ໄດ້ຮັບບາດເຈັບ ເມື່ອຕອນຕົ້ນຂອງການແຂ່ງຂັນເຂົ້າຊິງແຊ້ມ ແລະທ້າວ Kyrie Irving ທີ່ໄດ້ຮັບບາດເຈັບຢູ່ຫົວເຂົ່າໃນການແຂ່ງຂັນຊິງແຊ້ມເກມທຳອິດເຮັດໃຫ້ທີມ Cavaliers ແຂ່ງຂັນໂດຍບໍ່ມີຜູ້ເຮັດຄະແນນທີ່ສຳຄັນອີກຄົນນຶ່ງກັບທີມ Golden State ທີ່ໄດ້ຊະນະ 67 ຄັ້ງ ໃນລະດູການແຂ່ງຂັນປົກກະຕິນັ້ນ ການເສຍໄຊໃນວັນອັງຄານວານນີ້ ແມ່ນການເສຍໄຊທີ່ຂົມຂື່ນສຳຫລັບ ທ້າວ James ທີ່ເກີດຢູ່ລັດໂອຮາຍໂອ ເຊິ່ງໄດ້ເລີ້ມອາຊີບນັກກິລາບານບ້ວງ ກັບທີມ Cavaliers ແລະ ຫາກໍກັບຄືນມາໃນປີກາຍນີ້ ຫລັງຈາກໄດ້ໄປຫລິ້ນໃຫ້ທີມ Heat ຂອງເມືອງ Miami ມາ ໄດ້ສີ່ປີ ບ່ອນທີ່ລາວໄດ້ ຊະນະແຊ້ມບານບ້ວງແຫ່ງຊາດ 2 ເທື່ອນັ້ນ